Komisijos reglamentas (EB) Nr. 409/2003
2003 m. kovo 5 d.
iš dalies pakeičiantis Reglamentą (EB) Nr. 2879/2000, nustatantį išsamias Tarybos reglamento (EB) Nr. 2702/1999 dėl informacijos apie žemės ūkio produktus teikimo ir jų skatinimo trečiosiose šalyse priemonių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 14 d. Tarybos reglamentą (EB) Nr. 2702/1999 dėl informacijos apie žemės ūkio produktus teikimo ir jų skatinimo trečiosiose šalyse priemonių [1], ypač į jo 5 ir 11 straipsnius,
kadangi:
(1) Siekiant įgyvendinti Reglamento (EB) Nr. 2702/1999 7 straipsnio 1 dalyje minimų programų priemones, Komisijos reglamento (EB) Nr. 2879/2000 [2] su paskutiniais pakeitimais, padarytais Reglamentu (EB) Nr. 1854/2002 [3], 9 straipsnio 1 dalyje nustatomas galutinis terminas - kiekvienų metų balandžio 30 d. - iki kurio valstybės narės praneša Komisijai apie programas ir įgyvendinančias institucijas.
(2) Atsižvelgiant į nedidelį pagal anksčiau taikytas informavimo ir skatinimo paramos priemones numatytų lėšų įsisavinimą, atitinkamoms institucijoms turėtų būti leidžiama pateikti naujas priemonių programas dukart metuose.
(3) Reikėtų peržiūrėti tikslinių rinkų sąrašą, kad būtų atsižvelgta į artėjančią Sąjungos plėtrą. Atsižvelgiant į 2003 m. programų patvirtinimo datą, iš sąrašo reikėtų išbraukti tas šalis, kurios kitais metais turi įstoti į Sąjungą.
(4) Reikėtų peržiūrėti produktų, kuriems gali būti taikomos skatinimo priemonės trečiosiose šalyse, sąrašą. Į šį sąrašą reikėtų įtraukti pluoštinius linus, kuriems anksčiau taikytos skatinimo priemonės buvo palankiai įvertintos.
(5) Dėl to reikėtų atitinkamai iš dalies pakeisti Reglamentą (EB) Nr. 2879/2000.
(6) Šiame reglamente numatytos priemonės atitinka Vadybos komitetų bendro susitikimo dėl žemės ūkio produktų skatinimo nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2879/2000 iš dalies keičiamas taip:
1. 9 straipsnis iš dalies keičiamas taip:
a) 1 dalies pirmasis sakinys pakeičiamas taip:
"Ne vėliau, kaip kiekvienų metų birželio 15 d. ir gruodžio 15 d. valstybės narės išsiunčia Komisijai programų ir įgyvendinančių institucijų, kurias jos atrinko, laikiną sąrašą bei kiekvienos programos kopiją.";
b) 3 dalies pirmojoje pastraipoje "rugsėjo 30 d." pakeičiama į "rugsėjo 15 d. ir vasario 28 d.".
2. Priedas pakeičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. kovo 5 d.